b'\n_START_ARTICLE_\nBoxer (BOV)\n_START_SECTION_\nRazvoj\n_START_PARAGRAPH_\nZajedni\xc4\x8dki razvoj modularnog kota\xc4\x8dnog vozila nove generacije pokrenule su Njema\xc4\x8dka, Nizozemska i Velika Britanija 1999. godine. Program zajedni\xc4\x8dkog razvoja nazvan je MRAV (Multi Role Armoured Vehicle) pa preimenovan u Boxer krenuo je pun optimizma. No, nakon konstrukcije 12 prvih prototipova (4 za svaku dr\xc5\xbeavu), prvi veliki problem bilo je povla\xc4\x8denje Velike Britanije iz projekta sredinom 2003._NEWLINE_Razvoj su zejedni\xc4\x8dki nastavile Njema\xc4\x8dka i Nizozemska koje posljednjih nekoliko godina usko sura\xc4\x91uju u razvoju i proizvodnji AFV-a. Tako je nizozemska vojska po ugledu na njema\xc4\x8dku modernizirala svoje tenkove Leopard 2. Zajedni\xc4\x8dki su razvile i izvidni\xc4\x8dko vozilo na kota\xc4\x8dima Fennek (4x4). Fennek je ve\xc4\x87 u serijskoj proizvodnji i operativnoj uporabi u vojskama obje dr\xc5\xbeave, a ve\xc4\x87i dio vozila je u uporabi u Afganistanu. Tijekom razvoja i zavr\xc5\xa1nih testiranja Boxera, govorilo se o njegovoj veli\xc4\x8dini i velikoj masi. Proizvo\xc4\x91a\xc4\x8d ARTEC je naveo kako je to zbog \xc4\x8dinjenice da su zadani veliki parametri nosivosti (\xc4\x8dak osam tona) i volumena korisnog prostora, \xc5\xa1to ne omogu\xc4\x87uje manje vozilo._NEWLINE_Boxerova najve\xc4\x87a operativna masa ovisi o zada\xc4\x87i koju obavlja i ugra\xc4\x91enoj opremi te o razini oklopne za\xc5\xa1tite. Tipi\xc4\x8dna operativna masa kre\xc4\x87e se oko 31 tonu. Ugra\xc4\x91eno podvozje osigurava ukupnu nosivost od 35 tona bez potrebe modifikacije sustava upravljanja i prijenosa snage. Korisna zapremina prostora unutar Boxera je \xc4\x8dak 14 m\xc2\xb3._NEWLINE_Vozilo je projektirano za operativni vijek od 30 godina. Tijekom operativne uporabe trebalo bi imati visok stupanj pouzdanosti i vjerojatnosti pre\xc5\xbeivljavanja u borbi i niske tro\xc5\xa1kove uporabe. Razvoj Boxera zapo\xc4\x8deo je potkraj 1999. i naru\xc4\x8ditelji i projektanti su znali da \xc4\x87e se vozilo najvi\xc5\xa1e rabiti izvan nacionalnih teritorija naru\xc4\x8ditelja, ponajvi\xc5\xa1e u mirovnim operacijama. Zbog toga je Boxer projektiran tako da se mo\xc5\xbee lako odr\xc5\xbeavati i u terenskim uvjetima, daleko od mati\xc4\x8dnih baza. Kako bi posada imala \xc5\xa1to bolje uvjete rada u toplim predjelima serijski je ugra\xc4\x91en sustav za klimatizaciju, a uporabljen je i za ABK za\xc5\xa1titu po na\xc4\x8delu stvaranja nadpritiska._NEWLINE_Nakon intenzivnog ispitivanja \xc4\x8detiri prototipa izvedene su brojne manje izmjene ali je osnovni dizajn vozila ostao netkanut. Izmjene su, me\xc4\x91u ostalim, obuhvatile ugradnju ja\xc4\x8deg sustava za klimatizaciju, preure\xc4\x91en odjeljak za pje\xc5\xa1a\xc4\x8dki desant kako bi se bolje prilagodio uvjetima djelovanja u mirovnim operacijama (ugradnja novih vrata na krovu te novih sjedala koja bolje \xc5\xa1tite od u\xc4\x8dinaka eksplozije protuoklopnih i improviziranih mina). Svojom \xc5\xa1irinom, visinom i masom Boxer je prilago\xc4\x91en transportu \xc5\xbeeljeznicom i budu\xc4\x87im transportnim avionom A400M (jedno vozilo), iako \xc4\x87e najjeftiniji na\xc4\x8din prijevoza, s obzirom na veli\xc4\x8dinu i masu biti brodom._NEWLINE_Nakon \xc5\xa1to je uspje\xc5\xa1no okon\xc4\x8dan razvoj ina\xc4\x8dice 8x8, tvrtka ARTEC je zapo\xc4\x8dela privatni projekt razvoja ina\xc4\x8dice 6x6. Ovo \xc4\x87e vozilo, koje je tako\xc4\x91er modularne konstrukcije kao i originalni Boxer, projektirano je kao pri\xc4\x8duvna opcija u slu\xc4\x8daju da Njema\xc4\x8dka i Nizozemska na kraju odustanu od varijante 8x8, ali i kako bi se obuhvatio ve\xc4\x87i broj stranih kupaca. Iako razvijen na osnovi Boxera 8x8 za vozilo u konfiguraciji 6x6 projektanti su razvili neke nove sustave koji su naknadno ugra\xc4\x91eni i u proizvodnu verziju originalnog 8x8._NEWLINE_Prema tvrdnjama ARTEC-a, Boxer ima strate\xc5\xa1ku i takti\xc4\x8dku pokretljivost koja nije postignuta na u\xc5\xa1trb oklopne za\xc5\xa1tite. S maksimalnom borbenom masom od 33 tone Boxer, po tvrdnjama proizvo\xc4\x91a\xc4\x8da, pru\xc5\xbea visoku razinu za\xc5\xa1tite od \xc5\xa1irokog spektra ugroza, konvencionalnih i nekonvencionalnih.\n_START_SECTION_\nOklopna za\xc5\xa1tita\n_START_PARAGRAPH_\nBoxer se sastoji od dva klju\xc4\x8dna elementa. Jedan je pogonski modul isti za sve ina\xc4\x8dice, a drugi misijski modul koji je prilago\xc4\x91en posebnim zada\xc4\x87ama. Na taj na\xc4\x8din korisnik dobiva vozilo koje se u roku kra\xc4\x87em od jednog sata mo\xc5\xbee prilagoditi drugoj zada\xc4\x87i, pod uvjetom da je dostupan odgovaraju\xc4\x87i misijski modul. Oba su modula napravljena od \xc4\x8delika uporabom vi\xc5\xa1eslojne-zidne strukture deflektivnih oblika u kombinaciji s dodatnim elementima za\xc5\xa1tite, kao \xc5\xa1to je dodatni pasivni ili aktivni oklop._NEWLINE_Za razliku od ve\xc4\x87ine oklopnih vozila na kota\xc4\x8dima sli\xc4\x8dne namjene Boxter je od po\xc4\x8detka projektiran da dobije za\xc5\xa1titu od oru\xc5\xbeja koja napadaju s gornje strane vozila, kao \xc5\xa1to su kasetne bombe s kumulativnim bojnim glavama. Svi klju\xc4\x8dni dijelovi Boxera podvrgnuti su intenzivnim testiranjima otpornosti na paljbu strelja\xc4\x8dkog oru\xc5\xbeja, razli\xc4\x8ditih protutenkovskih i pje\xc5\xa1a\xc4\x8dkih mina te na utjecaj eksplozije improviziranih eksplozivnih naprava. Proizvo\xc4\x91a\xc4\x8d je veliku pa\xc5\xbenju dvao oklopnoj za\xc5\xa1titi, pa je tako razvijen novi oklop za podnicu vozila koji \xc5\xa1titi unutra\xc5\xa1njost od EFP-a (explosively forged penetrators). Razvija se i reaktivni oklop koji \xc4\x87e pove\xc4\x87ati za\xc5\xa1titu vozila od projektila s kumulativnim bojnim glavama, kao \xc5\xa1to su oni koji se ispaljuju iz sveprisutnih RPG-a. Boxer se mo\xc5\xbee opremiti i aktivnim sustavima samoobrane koji bi (bar teoretski) bitno pove\xc4\x87ali razinu za\xc5\xa1tite protiv \xc5\xa1irokog spektra ugroza. U slu\xc4\x8daju da je pogo\xc4\x91en aktivirat \xc4\x87e se automatski sustav za otkrivanje i ga\xc5\xa1enje vatre u motornom odjeljku. Razmatra se mogu\xc4\x87nost ugradnje sli\xc4\x8dnog sustava i u odjeljak za posadu.\n_START_SECTION_\nPokretljivost\n_START_PARAGRAPH_\nPogonski modul se sastoji od pozicije voza\xc4\x8da na desnom prednjem dijelu vozila i motora s mjenja\xc4\x8dem postavljenim lijevo od voza\xc4\x8da. Podnica vozila ispod voza\xc4\x8da i odjeljka za posadu napravljena je dvoslojno kako bi se pove\xc4\x87ala otpornost na djelovanje mina. Slobodni prostor u podnici iskori\xc5\xa1ten je za smje\xc5\xa1taj dizelskog goriva. Na temelju iskustava iz mirovnih operacija projektanti su voza\xc4\x8du omogu\xc4\x87ili izlazak iz vozila kroz njegov otvor ili kroz odjeljak za posadu._NEWLINE_Na otvoru voza\xc4\x8da nalaze se tri periskopa koji pru\xc5\xbeaju \xc5\xa1irok kut gledanja. Srednji periskop se mo\xc5\xbee zamijeniti pasivnim IC periskopom namijenjenim no\xc4\x87noj vo\xc5\xbenji. Periskopi se rabe samo u borbi jer u normalnoj vo\xc5\xbenji voza\xc4\x8d mo\xc5\xbee rabiti veliko staklo koje je integrirano u poklopac otvora voza\xc4\x8da i koje ga \xc5\xa1titi tijekom vo\xc5\xbenje. Voza\xc4\x8d ima i monitor na kojemu se pokazuje slika kamere smje\xc5\xa1tene u stra\xc5\xbenjem dijelu vozila i koja znatno olak\xc5\xa1ava kretanje unazad._NEWLINE_Pogonski sustav sastoji se od MTU-ovog dizelskog motora 8V199TE20 snage 530 kW i automatskog mjenja\xc4\x8da Allison HD4070 sa sedam brzina za vo\xc5\xbenju naprijed i tri za vo\xc5\xbenju unazad. Kompaktni pogonski sustav mo\xc5\xbee se zamijeniti za dvadesetak minuta. Boxer ima stalni pogon na svih osam kota\xc4\x8da, dok voza\xc4\x8d usmjerava vozilo pomo\xc4\x87u prednja \xc4\x8detiri. Polumjer zaokreta mo\xc5\xbee se smanjiti ko\xc4\x8denjem kota\xc4\x8da samo jedne strane. Visoka pokretljivost postignuta je uporabom neovisnog ovjesa na ure\xc4\x91enim putevima i izvan njih. Pove\xc4\x87anje pokretljivosti izvan puteva osigurano je i uporabom sredi\xc5\xa1njeg sustava za kontrolu tlaka u gumama. Kako bi se osigurala pokretljivost i nakon o\xc5\xa1te\xc4\x87enja guma uporabljeni su run flat umeci koji osiguravaju mogu\xc4\x87nost vo\xc5\xbenje za jo\xc5\xa1 100 kilometara. Postavljanje nove opreme i njezino umre\xc5\xbeivanje u sustav vozila omogu\xc4\x87eno je CAN-Bus databusom.\n_START_SECTION_\nNaoru\xc5\xbeanje\n_START_PARAGRAPH_\nTijekom testiranja Boxerovi su prototipovi opremani najrazli\xc4\x8ditijim oru\xc5\xbejima, od te\xc5\xa1kih strojnica s ru\xc4\x8dnim pokretanjem pa sve do kupola s posadom. Njema\xc4\x8dke i nizozemske ina\xc4\x8dice dobile su razli\xc4\x8dito naoru\xc5\xbeanje. Njema\xc4\x8dka vojska trenuta\xc4\x8dno odabire novu kupolu kojom \xc4\x87e opremiti svoja oklopna vozila (Geschoetzte Fuehtungs und Funktionsfahrweug - GFF). Odabrana \xc4\x87e se kupola ugra\xc4\x91ivati i na njema\xc4\x8dke Boxere. Odabir oru\xc5\xbeja ovisit \xc4\x87e o zada\xc4\x87i, a obuhvatit \xc4\x87e te\xc5\xa1ku strojnicu kalibra 12,7 mm ili automatski baca\xc4\x8d granata kalibra 40 mm. Njema\xc4\x8dka vojska tra\xc5\xbei i daljinski upravljanu oru\xc5\xbenu stanicu koja mora imati stabilizaciju oru\xc5\xbeja i ciljni\xc4\x8dki sustav opremljen dnevno/no\xc4\x87nim ciljnikom i laserskim daljinomjerom._NEWLINE_Nizozemska \xc4\x87e vojska svoje Boxere opremiti daljinski upravljanim oru\xc5\xbenim stanicama naoru\xc5\xbeanim te\xc5\xa1kim strojnicama M2 HB kalibra 12,7 mm. Kao dio obrambenog sustava Boxeri \xc4\x87e dobiti i dva \xc4\x8detverostruka lansera kalibra 76 mm za ispaljivanje dimnih ili sli\xc4\x8dnih granata.'